# 4.1. Evaporando dúbidas

# Buscar información fiable

Antes de desmontar calquera boato, primeiro temos que identificalo e localizar fontes de información fiables que nos axuden a comprobar a súa veracidade.

Así, para dar comezo ao voso reto, seguiredes estes pasos:

## Paso 1

### Identificar falsas crenzas espalladas entre a poboación

Buscaredes boatos sobre o cambio climático en redes sociais, novas ou conversas.

## Paso 2

### Buscar información fiable sobre o tema

Investigaredes en fontes científicas e anotaredes os datos clave que refuten cada un deles.

## Paso 3

### Anotar as fontes de información

Gardaredes as referencias das fontes para poder citalas máis adiante.

# Como distinguimos entre unha "fonte de información fiable" e outra que non o é?

Cando buscamos información sobre un tema importante, como o cambio climático, debemos asegurarnos de que provén dunha fonte fiable. Pero... que significa iso?

Unha fonte de información fiable é aquela que proporciona datos baseados en estudos científicos e investigacións rigorosas. Estas fontes deben ser obxectivas, estar actualizadas e indicar claramente de onde saen os seus datos.

Son exemplos de fontes fiables:

## Organismos científicos internacionais

Reúnen especialistas de todo o mundo e basean as súas conclusións en datos rigorosos e continuas revisións.

Exemplos:

- ONU (Organización das Nacións Unidas)
- OMS (Organización Mundial da Saúde)
- IPCC (Grupo Intergubernamental de Persoas Expertas sobre o Cambio Climático)
- ESA (Axencia Espacial Europea)
- NASA (Administración Nacional da Aeronáutica e do Espazo)

## Revistas e medios de comunicación científica

Ofrecen información baseada en estudos revisados por persoas expertas, garantindo rigor e obxectividade.

Exemplos:

- Nature
- Science
- National Geographic
- Climática

## Centros de investigación e outras entidades científicas

Realizan estudos e experimentos para avanzar no coñecemento, sendo referentes en innovación e descubrimentos.

Exemplos:

- CSIC (Consello Superior de Investigacións Científicas)
- AEMET (Axencia Estatal de Meteoroloxía)

Non toda a información que atopamos en Internet ou nas redes sociais é certa.

Son exemplos de fontes pouco fiables:

## Blogs ou páxinas web sen respaldo científico

Adoitan basearse en opinións persoais ou información sen revisión experta, o que pode levar á difusión de datos erróneos ou enganosos.

## Publicacións en redes sociais sen referencias

Calquera persoa pode publicar información sen necesidade de demostrar a súa veracidade nin apoiar os seus contidos en fontes contrastadas.

## Medios de comunicación sensacionalistas ou que non citan as súas fontes

Tenden a esaxerar ou distorsionar os feitos para chamar a atención, sen proporcionar probas verificables que sustenten as súas afirmacións.

Como saber se unha fonte de información é fiable?

Para comprobar se unha fonte é fiable ou non, podes empregar a seguinte rúbrica:

Verificación da fiabilidade dunha fonte de información
Criterio | Si | Non
--- | --- | ---
A información provén dunha institución recoñecida |  |
Explícase claramente a orixe dos datos |  |
A autoría corresponde a unha persoa experta no tema |  |
Está actualizada |  |

Se todas as respostas son "Si", é unha boa fonte! Se algunha é "Non", mellor buscar outra fonte máis segura.

Identificar a fiabilidade dunha fonte de información axúdanos a informarnos mellor, evitando caer en noticias falsas ou boatos!

## Lectura facilitada

Cando buscamos información sobre algo importante, como o cambio climático, é importante que veña de fontes fiables.

Fontes fiables:

## Organismos científicos

Grupos que traballan con persoas expertas e datos reais.

Exemplos:

- ONU (Organización das Nacións Unidas)
- OMS (Organización Mundial da Saúde)
- IPCC (Grupo Intergubernamental de Persoas Expertas sobre o Cambio Climático)
- ESA (Axencia Espacial Europea)
- NASA (Administración Nacional da Aeronáutica e do Espazo)

## Revistas e medios científicos

Xornais ou revistas que revisan correctamente os datos.

Exemplos:

- Nature
- Science
- National Geographic
- Climática

## Centros de investigación

Facer estudos e descubrir novas cousas.

Exemplos:

- CSIC (Consello Superior de Investigacións Científicas)
- AEMET (Axencia Estatal de Meteoroloxía)

Fontes pouco fiables:

## Blogs e páxinas non científicas

Só dan opinións sen datos verificados.

## Redes sociais sen referencia ás fontes

Calquera pode poñer o que queira sen demostrar que é certo.

## Medios sensacionalistas

Tenden a esaxerar as noticias sen aportar probas.

Como saber se a fonte é fiable?

Para comprobar se unha fonte é fiable ou non, podes empregar a seguinte rúbrica:

Verificación da fiabilidade dunha fonte de información
Criterio | Si | Non
--- | --- | ---
Vén dunha institución recoñecida? |  |
Explica de onde saen os datos? |  |
A persoa que a escribiu é experta no tema? |  |
Está actualizada? |  |

Se as respostas son "Si", é unha boa fonte! Se non, mellor busca outra fonte.

# Nivel profesional!

Convertédevos en profesionais de verdade: consultade fontes de confianza.

Para ser auténticas e auténticos profesionais na vosa área de estudo, é fundamental basear o voso coñecemento en información rigorosa e actualizada. Por iso, recomendámosvos que consultedes fontes de prestixio con base científica. Existen numerosas plataformas en liña que vos permitirán acceder a artigos, estudos e investigacións contrastadas.

Algunhas webs de referencia son:

- Google Scholar – Buscador de artigos e traballos académicos.
- Scielo – Biblioteca científica con multitude de publicacións.
- PubMed – Fonte clave en ciencias da saúde.
- Fact-Checks & Articles – Verificación de noticias falsas.

Antes de aceptar unha información como válida, verificade sempre a súa orixe e asegurádevos de que procede dunha fonte fiable. Así, poderedes mellorar a vosa formación e convertervos en verdadeiras profesionais do voso ámbito.

×

## Lectura facilitada

Convertédevos en profesionais: consultade fontes de confianza.

Para ser persoas expertas no que estudades, é importante usar información correcta e actualizada.

Buscade fontes de confianza que teñan base científica.

Hai moitas webs onde podedes ler artigos e investigacións fiables.

Algunhas páxinas recomendadas son:

- Google Scholar – Buscador de artigos e traballos académicos.
- Scielo – Biblioteca científica con multitude de publicacións.
- PubMed – Fonte clave en ciencias da saúde.
- Fact-Checks & Articles – Verificación de noticias falsas.

Antes de aceptar calquera información, comprobade se vén dunha boa fonte. Así melloraredes o voso coñecemento e faredes un bo traballo.

Páxina 24 de 30

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)