# Miniexperiencias

# Miniexperiencia 1: O aire ten masa?

Para comprobar se o aire ten masa, imos construír unha balanza cunha percha, fío e dous globos.

1. Inflade os dous globos ata que teñan un tamaño semellante.
2. Atade cada globo a un dos extremos da percha cun fío.
3. Suspendede a percha por un punto de apoio e equilibrádea ata que quede paralela ao chan.
4. Estourade un dos globos cun obxecto punzante e observade que acontece coa balanza.

Que conclusións podedes sacar deste experimento?

## Cuestión 1

Cara onde pensabades que se inclinaría a percha?

## Cuestión 2

Explica coas túas palabras os resultados desta miniexperiencia.

## Lectura facilitada

Comprobamos que o aire ten masa!

Imos facer unha balanza caseira cunha percha, fío e dous globos para comprobar que o aire pesa.

1. Inchade dous globos ata que sexan case iguais en tamaño.
2. Atade cada globo a un extremo da percha cun fío.
3. Colgade a percha dun punto de apoio e axustádea ata que quede recta, paralela ao chan.
4. Estourade un dos globos cun obxecto punzante e mirade que pasa coa balanza.

Que conclusións podedes sacar deste experimento?

## Cuestión 1

Antes de estourar o globo, cara onde pensabades que se ía inclinar a percha?

## Cuestión 2

Explica coas túas palabras o que pasou e por que cres que ocorreu así.

# Miniexperiencia 2: Cal é a masa do aire?

Para demostrar que o aire ten masa, seguides estes pasos:

1. Collede unha botella de plástico baleira, pesádea cunha báscula e anotade o resultado.
2. Extraede o máximo aire posible do seu interior, esmagándoa ata reducir o seu tamaño ao mínimo.
3. Pesádea de novo e rexistrade a nova medición.

Comparade os valores obtidos e reflexionade sobre a diferenza de masa.

## Cuestión 1

Pensabades que o peso da botella en ambas as situacións sería igual ou diferente?

## Cuestión 2

Explica coas túas palabras os resultados desta miniexperiencia.

## Lectura facilitada

O aire pesa!

Imos comprobar que o aire ten masa cun experimento sinxelo.

1. Collede unha botella de plástico baleira, pesádea cunha báscula e anotade o peso.
2. Quitade o máximo aire posible do seu interior, esmagándoa ata facela o máis pequena posible.
3. Pesádea de novo e escribide o novo resultado.

Agora comparade os dous valores e pensade por que cambiou a masa.

## Cuestión 1

Antes de facer o experimento, criades que a botella pesaría o mesmo nas dúas situacións ou que habería diferenza?

## Cuestión 2

Explica coas túas palabras que pasou e por que cres que ocorreu así.

# Diario de aprendizaxe

Como ves, as miniexperiencias serven para levar á práctica e comprobar os contidos que estudaches.

Escolle a miniexperiencia que máis che gustou, accede ao teu diario de aprendizaxe e reflexiona sobre a importancia da experimentación na ciencia.

×

Páxina 12 de 30

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)